17. Fa Go na Le Ditlelase Tse Dingwe: Fa go na le batho ba bantsi ba ba ikwadisitseng mo sekolong, phuthego e ka dira gore go nne le ditlelase tse dingwe. Mokaulengwe yo o tshwarang tlelase eo, o tlhoka gore e bo e le mogolwane. Fa go sa kgonege, go ka dirisiwa motlhanka wa bodiredi yo o tshwanelegang. Setlhopha sa bagolwane ke sone se tlhophang bakaulengwe ba ba ka dirang kabelo eno e bile ke sone se dirang tshwetso ya gore a ba tla refosana kana jang. Mokaulengwe yo o tshwarang tlelase eo o tshwanetse go latela ditaelo tse di mo serapa 8. Fa puo ya Go Ribolola Matlotlo mo Dikwalong e sena go fela, batho ba ba nang le dipuo mo ditlelaseng tseo ba tshwanetse go kopiwa gore ba ye kwa go tsone. Ba tshwanetse go boela pele karolo ya Botshelo Jwa Bokeresete e simolola. Fa go na le bidio e e tshamekiwang mo karolong ya Tlhagafalela Bodiredi, baboledi ba ka e reetsa le go araba ba le mo tlelaseng ya bone. Kgotsa mokaulengwe yo o tshwereng tlelase eo a ka tshameka bidio eo mo sedirisweng sa gagwe le go tlotla le baboledi ka yone.